<classify> Kukosa uthubutu kwa kutiana uoga, ndiyo jambo linaloendelea hivi sasa katika tasnia ya muziki nchini; mfano, wasanii wengi hivi sasa wamekuwa wakitengeneza maudhui ya kazi zao ili kuwafurahisha BASATA. Ndiyo maana utasikia wasanii katika kazi zao eti hapendagi mpasuo, hataki shida BASATA. Ukiangalia majukumu waliyonayo BASATA, utagundua kuwa ofisi hii ambayo imepewa jukumu la kusimamia sanaa nchini, imepewa majukumu ambayo ni makubwa kiasi ambacho kinapelekea kuwa kama miungu watu kwenye hii tasnia. Mfano, katika mahojiano na BBC Afisa Habari wa BASATA akizungumzia sakata la kumfungia Diamond Platnum alisema Kwa mujibu wa sheria tunaweza kumzuia kwenda kufanya nje ya nchi kwa sababu tutakataa kutoa vibali vya kumruhusu kutoka. Katika yote hayo, kuna jambo ambalo hivi sasa BASATA wamekuwa wakilifanya ambalo kwa kiasi kikubwa litapelekea kupungua kwa ubunifu pamoja na ufanisi wa kazi za sanaa: ukaguzi wa maudhui. Sote tunajua hili ni moja ya jukumu la taasisi hii lakini ukaguzi wa BASATA nautilia shaka kidogo kwasababu katika sanaa unaweza kutunga ushairi, ukachora picha au ukachonga kinyago lakini maana ya kazi hiyo ni dhamana kwa hadhira siyo kwa msanii tena. Je, hawa BASATA hivi sasa ndiyo hadhira? Mfano, miaka ya hivi karibuni wametoa makatazo ya kazi mbalimbali za sanaa wakidai wasanii hao kuwa wamevunja taratibu au maadili ya tamaduni zetu lakini hawajaelezea ni kwa vipi. Kuna wimbo Im sorry JK ambao aliutoa msanii Nikki Mbishi walidai wimbo ule unalengo la kuleta maudhi kwa wananchi maajabu ni kwamba katika maelezo yao hawakuonyesha ni nani alilalamika kuwa amekwazika na wimbo huo, jambo ambalo linaonekana mlalamikaji alikuwa ni BASATA mwenyewe. Lakini si hivyo tu, wasanii kama Diamond Platnumz, Ray Vany, Roma Mkatoliki, Maua Sama, Ney Wamitego kwa kiasi kikubwa wamekuwa wahanga wa rungu la BASATA kutokana na maudhui ya kazi zao. BASATA wanadai kuwa wasanii hawa wamevunja maadili na miiko ya tamaduni za kitanzania lakini mara nyingi baraza hili limekuwa likitoa sababu ambazo hazijitoshelezi; mfano, ni wimbo wa Mwanza ulioimbwa na msanii Ray Vany na Diamond Platnumz ulikuwa una kosa gani? Msanii anaweza kutoa wimbo lakini msanii huyu hana tena nguvu ya kuzuia au kudhibiti hadhira jinsi walivyopokea tungo; sasa inakuwaje BASATA wavae viatu vya hadhira na kudai eti, wimbo flani eti umevunja kanuni za mwenendo wa tamaduni za kitanzania. Nikiwa kama mmoja ya watengeneza maudhui jambo ambalo linakwaza siyo kukosolewa bali ni pale mtu flani anapojifunga kimaana: yaani unalazimisha ulivyoelewa wewe ndiyo yawe mawazo yangu. Hii ni mifano ya Nyimbo ambazo BASATA walizifungia baada ya kufanya uchambuzi maoni; Im Sorry JK Na Nikki MbishiKatika kipindi cha mpito mara baada ya serikali ya awamu ya tano kuchaguliwa, rais wa awamu ya nne, Dkt. Jakaya Kikwete, alipokuwa akiwaaga wananchi wake aliwaambia Mimi naondoka lakini mtanikumbuka watu wengi ikiwa ni pamoja na viongozi wa upinzani walipinga kauri hile. lakini baada ya kuingia JPM, mambo yalibadilika kiasi kwamba mbunge wa Arusha mjini, Bernad Lema alisema Namkumbuka sana JK. akiwa Kama msanii, Nikki Mbishi alikuwa anakosa gani kutumia kipindi kama hicho kuandika track ya Im sorry JK? Kiba 100 Rostam ft Maua SamaWasanii wanapoandika nyimbo zao, hutumia tamathali za semi ili kunogesha tungo zao bila hivyo kazi nyigi za kisanaa zingekuwa zinaonekana kama taharifa ya habari. Nimekumbuka kuna wimbo aliimba Msafiri Solo Thang Miss Tanzania kuna watu wengi waliweka maana zao katika wimbo hule, nilimpongeza sana Msafiri kwa kuchangamsha hadhira. Hivi sasa kumekuwa na mijadala ya nini kinachonogesha mapenzi; je, ni fedha, tendo la ndoa, urembo au utanashati. Katika wimbo huu Maua alijibu maswali hayo akitumia mlinganishio watu wengi wana majibu mengi sana ya hayo maswali lakini wengi huishia kusema fedha ndiyo unogesha mapenzi hivyo mwanaume mashine ni yule mwenye fedha na kiba 100 ni yule asiye na fedha hayo ni mawazo yangu, BASATA wanaweza kuwa na ya kwao lakini haikupaswa kuwafungia kazi hii bali walipaswa kupongezwa kutokana na tungo yao. Mwanza Ray Vany ft DiamondPia, wimbo huu ambao ulitolewa na wasanii hawa kutoka lebo ya WCB ulifungiwa bila ya kutolewa maelezo ya kitaalamu. BASATA kama chombo cha kisanaa na fikiri hawafikiri kisanii, kama wangekuwa wanafikiri kisanii kazi hii ingetolewa maelezo ya kitaalamu kabisa na chombo hiki kilichojawa na wanazuoni wabobezi. Wasanii wanapokuwa wanatoa kazi zao za kisanaa, pia wanakuwa na malengo ya kibiashara. Unaweza kuwa na bidhaa inayofanya vizuri hapa Tanzania lakini, bila yakuwa na mkakati mzuri ukiipeleka Kenya ikafanya vibaya. WCB ni lebo ya muziki kubwa; wanapofanya kazi zao wanaitaji kazi zao kusikika kwa wingi katika nchi yao. Kimuziki, jiji la Mwanza linatambulika kama Hip Hop City wasanii wengi waliotokea Mwanza wanaimba miondoko ya Hip Hop. WCB waliona kuna haja kubwa ya hadhira iliyopo Mwanza kusikiliza nyimbo zao, hivyo kibao cha Mwanza ni sehemu ya mkakati wa kibiashara, hakuna sehemu yeyote wameimba matusi au wamevunja miiko ya tamaduni; je, ni kwa nini BASATA walifungia wimbo huu. Kama msanii Ney Wamitego alivyowahi kujibu mapigo ya BASATA, nafikiri wakati umefika kwa baraza la sanaa nchini kuitisha mdahalo wa wazi kabisa kati yake na wasanii pamoja na watengeneza maudhui ili waweze kutatua mgogoro wao kama sivyo, maisha ya wasanii na wasimamizi wa kazi zao yatakuwa kama yale ya katuni maarufu za Tom Jerry.Imeandikwa na David Andy  <topic>: burudani 